Lemos: Pavimento tradicional para a aldea restaurada de Seceda do Courel
Dúas rúas da localidade foron empedradas coa técnica da chapacuña
O Concello de Folgoso do Courel pavimentou dúas rúas da aldea restaurada de Seceda utilizando a técnica tradicional da chapacuña, que consiste en empedrar o chan con lousas colocadas de canto. Dentro desta actuación reparouse tamén un muro nunha praza do núcleo de Vilela empregando esta mesma técnica. O proxecto levouse a cabo con cargo ao Plan Único da Deputación e supuxo un investimento total de 32.902 euros. As obras foron adxudicadas a finais de xullo e tiñan un prazo de execución de seis semanas.
Seceda é unha das dúas localidades do municipio —a outra é Cortes— que foron sometidas na década do 2000 a un plan de restauración integral promovido pola antiga Asociación Río Lor. Na década precedente foron rehabilitados os núcleos de Froxán e Vilamor, dentro do denominado Plan Courel. Todas estas localidades distínguense polo bon estado de conservación da arquitectura tradicional da Serra do Courel.
Naquela actuación foron pavimentadas ao estilo tradicional varias rúas de Seceda. Posteriormente, o Concello realizou outra obra deste tipo con fondos propios. Outra rúa que conserva o seu empedrado orixinal practicamente íntegro mantívose tal como estaba. A obra que se acaba de executar, segundo a alcaldesa Dolores Castro, «supón unha aposta por preservar a identidade do pobo de Seceda, que ademais trae consigo unha importante mellora de cara á súa conservación futura». A rexedora sinala por outro lado que en Seceda falta aínda por pavimentar dúas pequenas rúas, unha actuación que se pretende realizar máis adiante.